Man vas vir metrobeampte se moordArgieffoto Robson het pas sy huis in Kliptown, Soweto, verlaat oppad werk toe, toe ŉ groep mans hom buite die huis geskiet en met sy dienspistool gevlug het. Lt. Robert Netshiunda, woordvoerder van die Valke, het gesê die groep het in die proses nog ŉ vrou beroof en doodgeskiet. ŉ Derde man wat ook deur die groep geskiet is, het die aanval oorleef. Volgens Netshiunda is ŉ 37-jarige Lesotho-burger in die Kanana-nedersetting buite Klerksdorp in hegtenis geneem. Die taakspan se ondersoek het hulle daarna na die Mandela-nedersetting in Soweto gelei, waar op ŉ vuurwapen met ŉ polisiemagasyn en ammunisie beslag gelê is. “Die verdagte sal Vrydag in die Protea-streekshof verskyn op twee aanklagte van moord en een van poging tot moord,” het hy gesê. Die Valke is op soek na nog vier verdagtes wat by die voorval betrokke was.